Fort-Şevçenko

Fort-Şevçenko (kaz. Форт-Шевченко) on kaupunki ja Tüpqarağanin piirin hallinnollinen keskus Mañğystaun alueella Kazakstanissa. Se sijaitsee Tüpqarağanin niemimaalla Kaspianmeren rannalla 130 kilometriä alueen pääkaupungista Aqtausta luoteeseen. Kaupungissa oli arviolta 8 634 asukasta vuonna 2026. Fort-Şevçenkon paikalla oli 900–1400-luvuilla Ketıkqalan kaupunki, joka kävi arkeologisten kaivausten perusteella kauppaa Euroopan ja Keski-Aasian kanssa. Aleksandr Bekovitš-Tšerkasskin johtamat venäläiset perustivat sinne ensimmäisen linnoituksen vuonna 1716. Vuonna 1848 rakennettiin uusi linnoitus, joka sai nimen Novo-Petrovsk. Sen ympärille kasvanut asutus nimettiin vuonna 1857 Fort-Aleksandrovskiksi, josta tuli vuonna 1882 kaupunki ja Taka-Kaspian alueeseen kuuluneen Mangyšlakin kihlakunnan keskus. Taka-Kaspian rautatien rakentamisen jälkeen kaupungin merkitys Hivaan johtaneen karavaanireitin päätepisteenä väheni, ja sen asukkaat keskittyivät kalan tukkukauppaan. Neuvostoaikana kaupungin nimenä oli ensin Fort-Uritski ja vuodesta 1939 Fort-Ševtšenko siellä vuosina 1850–1857 karkotettuna olleen kirjailija Taras Ševtšenkon mukaan. Se oli huomattava kalastuksen ja kalateollisuuden keskus. Satama ja entinen kalatehdas tosin sijaitsevat kaupungin pohjoispuolella Bautinin kylässä. Fort-Şevçenkosta tuli vuonna 1992 Tüpqarağaninin piirin keskus. Sen taloudellinen merkitys on lisääntynyt öljy- ja kaasuteollisuuden ansiosta. Kaupungissa toimii kotiseutumuseo ja Taras Ševtšenkon museo. Sen muihin nähtävyyksiin kuuluvat Novo-Petrovskin linnoituksen rauniot, Tüpqarağanin majakat sekä 1900-luvun vaihteen julkiset rakennukset. Lähteet Aiheesta muualla Kuvia tai muita tiedostoja aiheesta Fort-Şevçenko Wikimedia Commonsissa Tüpqarağaninin piirin sivusto